日本三代實録の地震史料
 削除依頼中の記事

日本三代實録卷第一

天安二年九月十四日壬申、遣大中臣氏人等於左右京五畿七道、修祓禊、以將釋服也、以參議從三位行春宮大夫平朝臣高棟爲權中納言、勘解由長官兼左近衞中將從四位下守右大辨行讃岐守藤原朝臣良繩爲參議、散位從五位下源朝臣同爲侍從、春宮亮兼右衞門佐筑前守從五位下藤原朝臣興邦爲内藏權頭、筑前守如故、右京大夫從四位下兼行式部大輔春宮權亮南淵朝臣年名爲信濃守、右京大夫式部大輔如故、左衞門佐從五位上兼行少納言侍從藤原朝臣基經爲左近衞權少將、少納言侍從如故、從五位上行右兵衞佐兼伊豫介藤原朝臣良世爲右近衞權少將、伊豫介如故、從五位下守内藏權頭兼行筑前守藤原朝臣興邦爲左衞門佐、餘官如故、侍從從五位下伴宿祢中庸爲右衞門佐、散位從五位上源朝臣平爲左兵衞佐、從五位下守雅樂頭源朝臣舒爲權佐、從四位上守宮内卿源朝臣勤爲右兵衞督、散位從五位下平朝臣有世爲左馬助、左兵衞佐從五位下兼行信濃介藤原朝臣秀道爲右馬頭、信濃介如故、散位從五位下藤原朝臣廣基爲助、是夜、空中有聲如雷、

天安二年九月廿二日庚辰、地震、

天安二年九月廿九日丁亥、夜有流星、自東南行西北、星所落之處、有聲如雷、

天安二年十一月九日丙寅、地震、

天安二年十二月十三日庚子、地震、公卿於外記候廳聽政、自文德天皇崩後、於近衞陣頭、聽辨官所申之政、今日始復常儀、是日、公卿於侍從所飮酒、五位已上預席者八十餘人、以太政官厨家綿、賜上下各二屯、

日本三代實録卷第二

貞觀元年正月廿二日己卯、能登國馳驛言、渤海國入覲使□孝愼等一百四人來着珠洲郡、大宰府言、筑前國志摩郡兵庫鼓自鳴、庫中弓矢有聲聞外、

日本三代實録卷第三

貞觀元年七月廿七日庚辰、地震、

貞觀元年八月八日辛卯、地震、敕、五畿七道諸國年貢御鷹、一切停止、

貞觀元年九月十四日丙寅、地震、

貞觀元年十月廿九日辛亥晦、地大震、

貞觀元年十一月十二日癸亥、地震、

日本三代實録卷第四

貞觀二年三月廿日庚午、從五位上行參河守御長眞人近人爲越後守、散位從五位上竝山王爲紀伊守、從五位上行紀伊守文室眞人益善爲豐前守、薩摩國從五位上開聞神加從四位下、從五位下志奈毛神、白羽火雷神、智賀尾神、賀紫久利神、鹿兒嶋神竝授從五位上、正六位上伊尓色神從五位下、

貞觀二年四月廿二日壬寅、地震、

貞觀二年五月五日甲寅、地震、雷電雨雹、皇帝不御武德殿、停端午之節、駿河國言、富士山上五色雲見、

貞觀二年五月十八日丁夘、地震、雷電、雨雹、散位從五位上小野朝臣恆柯卒、恆柯者、右京人也、祖征夷副將軍從五位下永見、父出羽守正五位下瀧雄、恆柯少好學、頗有文情、尤善草隸、承和二年爲少内記、尋轉大内記、兼美作掾、遷近江大掾、大内記如故、八年遷式部大丞、十一年授從五位下、出爲大宰少貮、仁壽三年拜右少辨、明年爲播磨守、治貴簡要、政不開明、貞觀元年授從五位上、恆柯情無矯餝、擧必任眞、但性矜夸、傲於人物、書迹之妙、冠絶當時、世之習其業者、皆取楷摸、適得尺牘、莫不愛奇焉、卒時年五十三、

貞觀二年六月十七日丙申、地震、

貞觀二年六月廿二日辛丑、地亦震、

貞觀二年六月廿五日甲辰、地震、

貞觀二年七月十四日壬戌、地震、

貞觀二年七月十七日乙丑、地震、

貞觀二年七月廿四日壬申、地震、夜有流星、出自東北、入於西南、光照地、

貞觀二年九月七日甲寅、地震、

貞觀二年十月七日癸未、地震、

貞觀二年閏十月丁未朔、地震、

貞觀二年閏十月廿三日己巳、地震、敕從四位下行文章博士兼播磨權守菅原朝臣是善、正五位下守權左中辨兼行式部少輔大枝朝臣音人、正五位下守右中辨藤原朝臣冬緒、從五位上行大學博士大春日朝臣雄繼、從五位下守主計頭兼行木工助博士有宗宿祢益門等曰、今年一章十九年、准據先例、當有朔旦冬至、而暦博士眞野麻呂等所上暦日、冬至在十一月二日、若於經史、有可進退之理乎、宜議而奏之、是善等議曰、謹案、眞野麻呂所執、以爲、依日分小餘不足、不得合朔、論之暦術、理若當然、但案暦經注云、月行遲疾、暦則有三大二小、以日行盈縮增損之云々、當察加時早晩、隨其所近而進退之、使不過三大三小、其正月朔、若有交加時正見者、消息前後一兩月、以定大小、令虧在晦者、以此言之、既有進退之理、而今當年暦八月大、九月小、十月大、閏十月小、然則以一小月爲大、自得朔旦冬至、夫朔旦冬至者、暦數之所始、帝王之休祥、既云避凶而在晦、何不逐吉以退朔、昔唐太宗貞觀十四年有閏十月、即得朔旦冬至、太史令傳仁均以癸亥爲朔旦冬至、而宣義郞李淳風案古暦分日、以爲、甲子宜在朔旦、詔下公卿及諸有識、於是、國子祭酒孔頴達等十有四人、尚書八座、請從淳風議、有詔可之、雖然至於後年、不見□耀之愆、爰知、一日進退、未足爲妨、又尚書百釋云、頻大消之、案其意義、毎至章蔀之歳、必欲令得朔旦冬至、故頻置大月、至於三四、夫三大三小者、暦術之常法、况今唯置二大、既得合朔乎、又敕從五位下行暦博士兼備後介大春日朝臣眞野麻呂、外從五位下行陰陽助兼權陰陽博士笠朝臣名髙等曰、令諸有識等僉議云、今年可置朔旦冬至、若依此説、逐吉置朔者、於後年暦、得節氣不錯謬歟、眞野麻呂等奏言、謹檢術法、無依吉進退之文、仍今年不置朔旦冬至、但依群臣議置之、可無弦望晦朔之差、於是、詔從是善等之議焉、

貞觀二年十二月丙午朔、四日己酉、地震、

日本三代實録卷第五

貞觀三年正月九日甲申、地震、

貞觀三年三月十四日戊子、於東大寺、設無遮大會、奉供養毘盧舍那大佛、敕二品治部卿賀陽親王、三品中務卿諱光孝天皇親王、四品彈正尹本康親王、正三位行中納言兼民部卿皇太后宮大夫伴宿祢善男、從四位下行右中辨藤原朝臣冬緒、左京大夫從四位下在原朝臣行平、從五位下守左衞門權佐紀朝臣春枝、散位外從五位下布瑠宿祢淸貞、外從五位下行左大史三善宿祢淸江、小外記正七位下御室朝臣安常等、相率向寺、監修會事、此是佛像、感神聖武皇帝天平十五年創造、文德天皇齋衡二年、頭傾頚斷、頓落于地、年來修理、鎔鑄復舊、是日、即便開眼佛師入篭、轆轤引上、乃點佛眼、凡其莊嚴之儀不可勝載、殿廊之柱衣以錦繍、壇場之上敷其朱紫、懸七寳樹、遶栽庭際、藻餝幡盖、排批香花、極巧盡麗、奪人目精、歴覽梵宇、處々莊餝、觀者不能厭而抛過、衲衣宿德、振錫秀眉、威儀具足、填噎堂宇、大唐、髙麗、林邑等之樂、鼓鐘肆陣、絲竹方羅、先令内舍人端□者廿人供倭舞、次近衞壯齒者廿人東舞、後梵唄接響、衆樂遞奏、大佛殿第一層上結構棚閣、更施舞臺、天人天女、彩衣霓裳、音伎聒空、以移一天、南北兩京、貴賤士女、充街塞陌、莫不聚觀、躡足翕肩、人不得顧、先是、詔從四位下行文章博士兼播磨權守菅原朝臣是善、作咒願文曰、粤若天國押開廣庭天皇十三年壬申、佛像西還頭□、釋教東來、至于感神聖武皇帝天平十五年癸未、敬造毘盧舍那大佛、二百有餘載、金姿誕耀、光輝百億之中、玉相宏開、震動三千之外、一草一壤、獻至誠而爭先、一日三拜、應弘誓以竸進、人神感慶、光跌已成、摸兜率之下生、状須彌之髙峙、爰設開眼會、車駕親臨、旌旗拂天、鐘皷震地、四夷間奏、萬樂更陳、自斯而後、一百餘祀、先皇齋衡二年乙亥秋九月、現寂滅之爲樂、稱諸法之必空、廢千株之扶持、爲一時之傾毀、靈顏頓落、疑滿月之暮西山、寳髻倶投、似遊雲之頽北□、眞容特峙、儼若思惟、玉座無驚、宛然禪定、先皇大鈎无事、神器有歸、尭曦將佛鏡倶懸、軒車與法輪同轉、刑罰措而不用、功德因以同施、慨諸佛之失元首、恨衆庶之無瞻仰、以爲神力不動於大力、四禪不壞於三災、勾海將留、魔風可返、即傍謀卿相、博詢蒭蕘、採公輸班之雲□、據張平子之參輪、周官詮揆日之工、荊容練成風之功、雖則道霑遐邇、□動幽明、龍王移水府之□、星客布天國之贐、紅粟朽廩、贍万民而有贏、靑鳬委貫、散四海以無盡、猶示功非獨擧、力寄群縁、一切偕心、衆生共助、一粒攸捨、齋金剛之珍藏、半錢所施、比銅山之陶鑄、於是神靈致感、奔爲知識之先、外道歸心、還爲恭敬之輩、何况施身童子、忍辱仙人、天女持花、山神獻菓、三槐九棘、褫玉佩而從歸、桂殿椒房、落金釵以靡惜、無量无盡、荷擔爭馳、自西自東、車馬竸至、遂使銀繩運轉、見飛頭於虚空、璧相全還、瞻圓面於寳殿、猶喩漢帝之日再中天上、秦王之鏡更出地中、星豪一點、排重雲而宵光、花簪四照、逐長春以曉發、前佛後佛、非謂二佛、前身後身、猶是一身、如去如來、不生不滅、豈此之謂哉、若使陰陽爲炭、万物爲銅、較量功力、豈如此哉、自鼎湖龍去、梧岫雲飛、藻□有遺、供養未畢、爰今上垂衣致化、寢繩成功、馭七聖而無爲、軼三皇以有截憂良圖之不竟、悲善業之無成、率先百工、遂爲具相、以此、貞觀三年歳次辛巳春三月十四日、靑蓮湛目、□翠幌而髙臨、赭菓涵脣、啓紅窓以密咲、三十二相、煥若天成、八十四儀、巍如踊出、即便莊嚴金光護國之香塲、排辨天平勝寳之舊事、層甍四注、激奔電於彫□、複屋三休、繞浮烟於繍檻、瓊廡淸英之地、□鷺成行、□樹恢廊之庭、□鸞致態、飛箏列鐸、抽上妙之奇調、淸唄梵鐘、發中天之異響、初虹曳綵、即挂新幡、瑞鳳飜金、還栖舊刹、香煙花雨、供三世佛之虚空、玉饌瓊漿、薦十方僧之現在、天籟地籟、參差万殊、南音北音、鏗鏘九變、寳螺獸吼、法皷雷鳴、蕩穢滌邪、和神感鬼、激楚陽河之曲、俳優狄□之偶、莫不動風雲致鱗羽者矣、於是閭閻霧撲、士女雲趨、車不得旋、人不得顧、繞長廊而遊目、翠簾啓窓、推髙門而翕肩、紅袖成帳、非夫含樞宅海提象御震者、焉能動而行之、非夫薫修百億覆護三千者、誰敢靜而當之、然則金鍾盛四海之水、能潅頂者曰師、玉斗騰七耀之暉、獨臨胸者稱聖、先分功德、救濟神祇、早脱威怒之煩、速趨慈善之果、憑斯功德、奉資感神之山陵、以此勝因、奉翊田邑之靈廟、倶懸眞鏡、爲遍周法界之光、同轉梵輪、爲願行圓滿之佛、令茲景福奉薦聖朝、四三才而齋儀、六五龍而比壽、愕夢無侵其慮、甘寢有恬其神、□□不廢、玉燭恆照、九土開謳、千廂發詠、太皇大后、中宮、摩耶之德、窮累劫而無銷、章德之規、與坤元以等、又親王諸王、相府卿門、拱北辰而無移、據南嶽以不動、百僚之臣、千城之宰、比屋流祥、闔門契福、十方之所該被、三界之所包含、倶出塵區、同登智岸、即説咒願曰、蓮華法藏、莊嚴世界、祇園重閣、開演勝義、十重法身、遍周法界、不可思議、盧舍那佛、感寳天皇、敬造金容、天人合應、祥符顯彰、一切弘誓、万方捨財、塊壤盈握、枝葉捧手、銑鎔已畢、藻飾具成、光焔概天、跏跌連地、楡芒曉點、桂影宵臨、神宮不夜、寰宇長秋、一日三拜、千年六時、霜鐘遠響、風鐸長鳴、至誠欽仰、精進供食、香花無數、伎樂自在、爰及齋衡、圓首忽頽、叡情悲感、黎庶栖遑、因循舊迹、補綴先儀、功未具足、先帝昇遐、聖皇繼體、文思欽明、垂拱無爲、優遊有道、股肱寧濟、補相肅雍、赤縣同文、蒼□胥悦、貞觀三年、歳次辛巳、暮春之月、十四日晨、莊嚴洽盡、頭顱端正、慧眼重開、靈豪更照、乃敕境内、禁斷屠漁、預勸會衆、受十善戒、請三世佛、供養上饌、屈十方僧、布施妙財、虹幡製綵、雲幢揚光、□鼓群鳴、鳳簫倶叫、琴瑟克諧、金石殊調、似夢鈞天、疑生淨土、天神歸依、地靈來集、覩者如堵、來者如雲、都雄野老、鴈行連袖、趙美燕餘、魚貫繼履、如是景祐、先資七廟、滌想三明、恬神八解、感神天皇、遠慮斯基、早叶宿誠、當成今佛、田邑聖靈、深圖始啓、速遊六天、遂登十地、兩皇大后、母儀堅固、中宮淑德、霧露無侵、方今聖朝、寶祚延長、恆沙入壽、刧石添身、風調舜暦、雨浹尭旬、萬民康樂、四境恬靜、天官□宰、全保金剛、袞職名臣、永斷災難、文武百官、霑斯法味、牧守千里、沐此良縁、梵釋四王、龍神八部、增光日月、倍勢風雷、八幡菩薩、殊資妙因、依善知識、成菩提果、部類神祇、或幽或顯、倶乘梵筏、早脱□宅、山林聚落、河海諸神、扶持白業、愛護黄圖、三千法界、十二因縁、共出煩昏、同遊覺照、

貞觀三年四月七日辛亥、地震、

貞觀三年四月十四日戊午、空中有聲如雷、

貞觀三年五月十三日丙戌、地震、

貞觀三年五月十九日壬辰、地震、微雨即止、讀經更延二箇日、爲未得嘉□也、

貞觀三年五月廿日癸巳、地震、從五位上守右少辨兼中宮亮藤原朝臣家宗爲右中辨、中宮亮如故、從五位下行伊勢權介藤原朝臣良近爲右少辨、散位從五位下橘朝臣門雄爲大監物、從五位下守右兵庫頭藤原朝臣數守爲宮内少輔、散位從五位下和氣朝臣彜範爲木工權助、大監物從五位下正峯王爲内膳正、土佐守從五位下橘朝臣峯雄爲彈正少弼、從四位下行丹波守髙階眞人岑緒爲伊勢權守、從五位上行彈正少弼滋野朝臣善蔭爲丹波守、從五位下行木工權助笠朝臣弘興爲土左守、從四位下行右中辨藤原朝臣冬緒爲大宰大貳、從五位下行内膳正連扶王爲右兵庫頭、

貞觀三年六月廿三日丙寅、地震、

貞觀三年八月十七日戊午、地震、宣告五畿七道諸國云、佛頂尊勝陀羅尼、功德勝利不可思量者也、故波利殞身、邀大士於五臺窟、善住繋念、脱極苦於七返生、宜令書寫梵本、安國内諸寺塔、若無牢固之、易損弊、須鑿心柱深藏其中、凡厥功力所感、只有處心、亦須國司當日淸食、於國分寺、令講讀師燒香散花供養諸尊、廻向法界、但定額寺令三綱修之、其無塔寺不在此限、越前國、百姓窮弊飢饉特甚、長門國、去年疫癘、死者尤多、竝賑給之、

貞觀三年八月廿七日戊辰、空中有聲如雷、

日本三代實録卷第六

貞觀四年正月十一日庚辰、地震、

貞觀四年正月廿五日甲午、地震、

貞觀四年二月十七日丙辰、地震、

貞觀四年二月廿五日甲子、地震、无品有子内親王薨、淳和太后奏請不被任葬儀司、詞旨懇切、因而不任、輟朝三日、内親王者、淳和太上天皇之女也、母贈皇后、諱髙志桓武天皇之女也、生一男三女焉、

貞觀四年三月十一日己夘、地震、

貞觀四年三月十六日甲申、天東有聲、如雷、美作國久米郡始置主政一員、

貞觀四年三月廿八日丙申、地震、

貞觀四年五月十六日癸未、地震、是日夜、東京左衞門衞士居區失火、

貞觀四年六月十六日癸丑、地震、

貞觀四年七月廿一日戊子、地震、授武藏國正五位下勳七等秩父神正五位上、

貞觀四年七月廿七日甲午、地震、安藝國安藝郡始置主政一員、

貞觀四年九月十五日辛巳、地震、

貞觀四年九月廿一日丁亥、地震、

貞觀四年九月廿四日庚寅、地震、

貞觀四年九月廿九日乙未晦、地震、

貞觀四年十月九日甲辰、地震、越中國從四位下鵜坂神授從四位上、

貞觀四年十月廿八日癸亥、地震、

貞觀四年十一月三日丁卯、地大震動、

貞觀四年十二月十六日庚戌、地震、

貞觀四年十二月廿七日辛酉、地震、右大臣正二位兼行左近衞大將藤原朝臣良相上表曰、伏奉今年四月十二日詔書曰、參議巳上、各論時政之是非、詳世俗之得失、傷化害人、不便於時者、節用謹度、當利於國者、竝盡昌言、以沃朕心、勿爲華餝、勿有隱諱、伏惟皇帝陛下、德髙雲霓、明竝日月、猶開廣詢之路、遂降不諱之綸、臣身非嶽神、位忝臺袞、獻替之誠徒積、塵髮之效□申、仍以、中外之國、小大之政、所以治而不亂者、唯以任得其人也、脱非其人、則雖有峻法嚴令、然是爲亂之階、終非爲治之備矣、故詩曰、人之云亡、邦國殄瘁、書曰、都在知人、知人則哲能官人、臣之不敏、深信斯言、從政以來、猶自留意、而趙魏滕薛之任易迷、絳侯嗇夫之才難辨、即知、人心險於山川、惟帝其難、將如之何、抑其明經秀才得試及第者、尤是國家之才望、宜明古今王事之體、又一切智法教無量、凡諸僧綱、及曾經八省維摩講師皆、應通熟世諦之利病、又右大辨南淵朝臣年名、身爲進士、職經内外、稍通治體、既居樞要、山城守紀朝臣今守、所歴之州、風聲必暢、論之良吏、自爲先鳴、伊豫守豐前王、才學早彰、資歴淹久、無他異跡、足謂老成、大宰大貳藤原朝臣冬緒、聲名粗達、器識漸優、吏幹之稱、仍有可愛、大和守弘宗王、頗有治名、多宰州縣、雖自賢之費或罹法綱、而談諸經國、非無其才、然則令件等人、同上意見、既云諮及蒭蕘、何况於彼有識、臣謬荷重責、無地息肩、徒獻管窺、耻塵旒聽、

日本三代實録卷第七

貞觀五年二月三日丙申、停春日祭、四日丁酉、地震、停祈年祭竝以有穢也、

元慶四年二月廿三日丁未、東方有聲、如雷、

貞觀五年三月癸亥朔、二日甲子、空中有聲、如雷、紀伊國從二位熊野早玉神授正二位、

貞觀五年四月十四日丙午、地震、

貞觀五年六月十七日戊申、越中、越後等國地大震、陵谷易處、水泉涌出、壞民廬舍、壓死者衆、自此以後、毎日常震、

貞觀五年閏六月九日庚午、地震、

貞觀五年八月八日戊辰、地震、明經博士等奉參内裏、不喚御前、賜祿而罷、散位從四位上房世王上表言、風和日暖、則微禽猶弄其音、世靜時平、則小人自申其志、房世立性頑疎、無分所採、幸沾天□之餘潤、早預紫□之顯榮、毎至公私行列之時、髙加諸臣之上、未嘗不赧然怛□、内疚于心、既耻一身不才塵點宗室、况復子孫無益損費帑藏、是以尚謙之慮、已兆於曩時、賜姓之言、乃發於今日、但嫌自愚心賜新造姓名、望請、追同近族、作平朝臣姓、即取得平之義、將爲貽厥之謀、詔許之、左京人外從五位下行雅樂少允和迩部大田麻呂賜姓宿祢、大田麻呂自言、天帶彦國押人命之後也、山城國紀伊郡人大炊大屬從六位下秦忌寸比津麻呂復本姓民伊美吉、父市守早死、比津麻呂幼少被貫母姓、散位從四位下坂上大宿祢正野等上表、請復比津麻呂本姓、從之、攝津國河邊郡人散位正六位上若湯坐連宮足、主殿允正六位上若湯坐連仁髙等三人、改本居隸右京職、

貞觀五年九月八日丁酉、地震、右京人主計權少屬從八位上大原史弘原、内膳令史從七位上大原史廣永等賜姓宿祢、其先、出自後漢孝靈皇帝之後麗王也、

貞觀五年十一月十三日壬寅、地震、鎭魂祭如常、

日本三代實録卷第八

貞觀六年五月廿五日庚戌、霖雨、京師隱居飢病者特加賑恤、駿河國言、富士郡正三位淺間大神大山火、其勢甚熾、燒山方一二許里、光炎髙廿許丈、大有聲如雷、地震三度、歴十餘日、火猶不滅、焦岩崩嶺、沙石如雨、煙雲鬱蒸、人不得近、大山西北、有本栖水海、所燒岩石、流埋海中、遠卅許里、廣三四許里、髙二三許丈、火焔遂屬甲斐國堺、

日本三代實録卷第九

貞觀六年七月十七日辛丑、頒下五畿七道諸國、班幣境内大小諸神、爲穀祈也、甲斐國言、駿河國富士大山、忽有暴火、燒碎崗巒、草木焦熱、土鑠石流、埋八代郡本栖并剗兩水海、水熱如湯、魚鼈皆死、百姓居宅、與海共埋、或有宅無人、其數難記、兩海以東、亦有水海、名曰河口海、火焔赴向河口海、本栖剗等海、未燒埋之前、地大震動、雷電暴雨、雲霧晦冥、山野難辨、然後有此災異焉、

貞觀六年九月四日戊子、地震、和泉國大鳥郡人民部少録正七位下蜂田連瀧雄、改本居隸左京職、

貞觀六年九月廿六日庚戌、地震、

貞觀六年十月九日壬戌、地震、

貞觀六年十月十二日乙丑、地大震動、

貞觀六年十二月廿六日己夘、大宰府言、肥後國阿蘓郡正二位勳五等健磐龍命神靈池、去十月三日夜、有聲震動、池水沸騰空中、東南洒落、其落東方者、如布延縵、廣十許町、水色如漿黏着草木、雖經旬日、不消解、又比賣神嶺、元來有三石神、髙四許丈、同夜二石神頽崩、府司等决之龜筮云、應有水疫之災、

日本三代實録卷第十

貞觀七年正月十四日丙申、地震、大極殿齋講竟、僧綱以下奉參内殿、論義如常、

貞觀七年正月廿九日辛亥、地震、

貞觀七年三月廿二日癸夘、地震、以筑前國水田卅町、充對馬嶋上縣下縣兩郡司統領職田、

貞觀七年四月十二日壬戌、地震、

日本三代實録卷第十一

貞觀七年九月廿四日壬寅、地震、

貞觀七年十一月戊寅朔、地震、

貞觀七年十一月十四日辛夘、新甞祭、天皇不御神嘉殿、敕遣親王公卿、向宮内省奉祭、是夜、地震、

貞觀七年十二月戊申朔、二日己酉、地震、

貞觀七年十二月九日丙辰、敕、甲斐國八代郡立淺間明神祠、列於官社、即置祝祢宜、隨時致祭、先是、彼國司言、往年八代郡暴風大雨、雷電地震、雲霧杳冥、難辨山野、駿河國富士大山西峯、急有熾火、燒碎巖谷、今年八代郡擬大領無位伴直眞貞託宣云、我淺間明神、欲得此國齋祭、頃年爲國吏成凶咎、爲百姓病死、然未曾覺悟、仍成此恠、須早定神社、兼任祝祢宜、々潔齋奉祭、眞貞之身、或伸可八尺、或屈可二尺、變體長短、吐件等詞、國司求之卜筮、所告同於託宣、於是依明神願、以眞貞爲祝、同郡人伴秋吉爲祢宜、郡家以南作建神宮、且令鎭謝、雖然異火之變、于今未止、遣使者檢察、埋海千許町、仰而見之、正中最頂飾造社宮、垣有四隅、以丹靑石立、其四面石髙一丈八尺許、廣三尺、厚一尺餘、立石之門、相去一尺、中有一重髙閣、以石搆營、彩色美麗、不可勝言、望請、齋祭兼預官社、從之、武藏國旱霜、優復一年、停廢讃岐國三野郡託磨牧、阿波國板野郡人百濟岑子女、一産三男、給稻三百束、乳母一人、授伊勢大神宮祢宜外正五位下神主繼長從五位下、豐受宮祢宜正六位上神主眞水外從五位下、

貞觀七年十二月廿日丁夘、令甲斐國於山梨郡致祭淺間明神、一同八代郡、

日本三代實録卷第十二

貞觀八年正月廿五日壬寅、地震、以大和國田廿八町借施入石上神宮寺、須待造寺畢還收、

貞觀八年閏三月五日庚戌、地震、授近江國正六位上天社神從五位下、加賀國司言、居住國内之便任國司、并士民爲博士醫師者、二ケ年間、不給事力、敕許之、但得試之人不在此限、

日本三代實録卷第十三

貞觀八年六月七日庚辰、地震、

貞觀八年六月十六日己丑、地震、无品髙子内親王薨、喪家固辭、故不任縁葬之司、輟朝三日、内親王者、仁明天皇之皇女、母百濟王氏、從五位上教俊之女也、承和初、卜爲賀茂齋、仁明天皇崩後停齋歸第焉、

貞觀八年八月十五日丁亥、地震、

貞觀八年十月十九日庚寅、地震、

貞觀八年十一月七日戊申、平野祭如常、停春日祭、以有穢也、此夜、地震、

貞觀八年十二月十日辛巳、地震、

日本三代實録卷第十四

貞觀九年正月廿七日戊辰、地震、

貞觀九年二月辛未朔、地震、

貞觀九年二月廿六日丙申、以河内國大縣郡石神、常世岐姫神、志紀郡林氏神、辛國神、若江郡加津良神、中村神竝預官社、大宰府言、從五位上火男神、從五位下火賣神、二社在豐後國速見郡鶴見山嶺、山頂有三池、一池泥水色靑、一池黑、一池赤、去正月廿日池震動、其聲如雷、俄而如流黄、遍滿國内、磐石飛亂、上下无數、石大者方丈、小者如甕、晝黑雲蒸、夜炎火熾、沙泥雪散、積於數里、池中元出温泉、泉水沸騰、自成河流、山脚道路、徃還不通、温泉之水、入於衆流、魚醉死者无万數、其震動之聲經歴三日、

貞觀九年四月三日壬申、平野祭如常、令豐後國鎭謝火男火賣兩神、兼轉讀大般若經、縁三池震動之恠也、

貞觀九年五月十三日辛亥、地震、

貞觀九年六月卅日丁酉、地震、

貞觀九年七月廿五日壬戌、地震、天皇御紫宸殿、觀相撲、親王公卿侍焉、

貞觀九年八月六日壬申、延六十僧於紫震殿、限以三日、轉讀大般若經、大宰府言、肥後國阿蘇郡正二位勳五等健磐龍命神、正四位下姫神所居山嶺、去五月十一日夜奇光照耀、十二日朝震動乃崩、廣五十許丈、長二百五十許丈、

貞觀九年八月八日甲戌、下知大宰府、令豐後國鎭謝神山崩之恠焉、

貞觀九年八月十四日庚辰、地震、加置美作國苫東郡大領一員、苫西郡少領一員、

貞觀九年八月廿五日辛夘、地震、

貞觀九年九月六日壬寅、地震、

貞觀九年十月五日庚午、地震、授讃岐國正五位下田村神從四位下、伊賀國從五位下敢國津神、飛騨國從五位下水无神、荏神、槻本神、大津神、荒城神、栗原神、阿多由太神、髙田神、越中國從五位下御田神等竝從五位上、遠江國正六位上鴨神、飛騨國正六位上大歳神、走淵神、四天王神、遊幡石神、彦度瀨神、道後神等竝從五位下、

日本三代實録卷第十五

貞觀十年四月十三日丁丑、地震、月宿至弖、大納言正三位兼行左近衞大將藤原朝臣氏宗抗表、請罷大將職、不許、

貞觀十年四月廿八日壬辰、地震、

貞觀十年五月十九日壬子、地震、

貞觀十年七月八日己亥、地震、動内外墻屋、往々頽破、

貞觀十年七月九日庚子、地震、大和國吉野郡深山有沙門、名道珠、少年入山未出、天皇聞有修驗、遣左近衞將正六位上丹波直嗣茂、徴道珠、隨嗣茂來謁、留數日、優禮放還、施布米有數焉、

貞觀十年七月十二日癸卯、地震震、美濃國池田郡人守部秀刀自、夫死後、孀居虚室、守義不移、造佛寫經、晨昏禮拜、永斷葷血、不事織、拜佛之外、哭不絶聲、敕敍位二階、免戸内租、以表門閭、

貞觀十年七月十三日甲辰、地震、

貞觀十年七月十五日丙午、播磨國言、今月八日地大震動、諸郡官舍、諸定額寺堂塔皆悉頽倒、

貞觀十年七月十六日丁未、地震、

貞觀十年七月廿日辛亥、地震、

貞觀十年七月廿一日壬子、地震、

貞觀十年八月十日辛未、地震、

貞觀十年八月十二日癸酉、地震、

貞觀十年八月十四日乙亥、地震、

貞觀十年八月十六日丁丑、地震、延六十僧於紫震殿、限以三日、讀大般若經、

貞觀十年八月廿九日庚寅晦、地震、

貞觀十年九月七日丁酉、地震、此日、遣從五位下守右少辨藤原朝臣千乘、左大史正六位上刑部造眞鯨等於伊勢大神宮、奉大神財寳、是隔廿年所造也、大於建禮門前而發使、今日、遣使於十四箇神、奉幣、祈止雨、

貞觀十年十月廿七日丁亥、賀茂齋儀子内親王、獻物皇太后於常寧殿、奉賀皇太后滿册之算也、賜親王以下祿、是夜、地震、

貞觀十年十一月廿七日丙辰、地震、

貞觀十年十二月庚申朔、地震、

貞觀十年十二月十日己巳、地震、

貞觀十年十二月十六日乙亥、地震、進攝津國正三位勳八等廣田神階特加從一位、從四位下勳八等生田神從三位、是夜、夜分、正五位下藤原朝臣諱皇太后誕皇子諱太上天皇髙子、

貞觀十年閏十二月十日己亥、遣使於攝津國廣田、生田神社奉幣、告文曰、天皇我詔旨止、廣田大神乃廣前尓申賜倍止申久、大神乎彌髙彌廣尓供奉牟止所念行須、而間尓攝津國解良久、地震乃後尓小震不止、因卜求之牟禮波、大神乃布志己利賜天、所致賜奈利止申利、又先日尓祷申賜布事毛有介利、因今從一位乃御冠尓上奉利崇奉留状乎、主殿權助從五位下大中臣朝臣國雄乎差使天御位記乎令捧持天奉出須、大神神奈加良毛聞食天、今毛徃前毛天下平安尓天皇朝庭乎寳位無動久、常石堅石尓夜守日守尓護幸倍奉賜倍止申賜波久止申、又辭別申久、去八月三日祈申久、風雨旱乃災無之天、五穀無損久、天下饒足之米賜倍止祈申賜比岐、而祈申毛驗久、諸國豐饒尓苅收訖太利、此又皇大神乃厚助奈利止奈毛、歡崇比所念行須、因今禮代乃大幣帛乎令捧持奉出、大神平介久聞食天、天下平安尓護助賜倍止申賜波久止申、生田神社告文亦同焉、授山城國從五位下櫟谷神正五位下、

日本三代實録卷第十六

貞觀十一年二月四日壬辰、祈年祭如常、是夜、地震、

貞觀十一年二月廿九日丁巳、地震、

貞觀十一年五月廿六日癸未、陸奧國地大震動、流光如晝隱映、頃之、人民叫呼、伏不能起、或屋仆壓死、或地裂埋殪、馬牛駭奔、或相昇踏、城郭倉庫、門櫓墻壁、頽落顛覆、不知其數、海口哮吼、聲似雷霆、驚濤涌潮、泝洄漲長、忽至城下、去海數千百里、浩々不辨其涯諸、原野道路、惣爲滄溟、乘船不遑、登山難及、溺死者千許、資産苗稼、殆無孑遺焉、

貞觀十一年七月七日癸亥、地震、

貞觀十一年九月七日辛酉、新撰貞觀格十二卷頒行内外、以從五位上行左衞門權佐兼因幡權介紀朝臣春枝爲檢陸奧國地震使、判官一人、主典一人、

貞觀十一年九月廿五日己夘、地震、

貞觀十一年十月十三日丁酉、詔曰、羲農異代、未隔於憂勞、堯舜殊時、猶均於愛育、豈唯地震周日、姫文於是責躬、旱流殷年、湯帝以之罪己、朕以寡昧、欽若鴻圖、脩德以奉靈心、莅政而從民望、思使率土之内、同保福於遂生、編戸之間、共銷灾於非命、而惠化罔孚、至誠不感、上玄降譴、厚載虧方、如聞、陸奧國境、地震尤甚、或海水暴溢而爲患、或城宇頽壓而致殃、百姓何辜、罹斯禍毒、憮然愧懼、責深在豫、今遣使者、就布恩煦、使與國司、不論民夷、勤自臨撫、既死者盡加收殯、其存者詳崇振恤、其被害太甚者、勿輸租調、鰥寡孤、窮不能自立者、在所斟量、厚宜支濟、務盡矜恤之旨、俾若朕親覿焉、

貞觀十一年十二月十三日丙申、以從五位上守右近衞少將兼行阿波介坂上大宿祢瀧守爲大宰少貳、阿波介如故、從五位上守左近衞權少將兼行伊豫介文屋朝臣卷雄爲少將、伊豫介如故、從四位下行左近衞少將兼前權守藤原朝臣良尚爲右近衞權中將、前權守如故、是夜、地震、

貞觀十一年十二月十四日丁酉、遣使者於伊勢大神宮奉幣、告文曰、天皇我詔旨止、掛畏岐伊勢乃度會宇治乃五十鈴乃河上乃下都磐根尓大宮柱廣敷立、髙天乃原尓千木髙知天、稱言竟奉留天照坐皇大神乃廣前尓、恐美恐美毛申賜倍止申久、去六月以來、大宰府度々言上多良久、新羅賊舟二艘筑前國那珂郡乃荒津尓到來天豐前國乃貢調船乃絹綿乎掠奪天逃退多利、又廳樓兵庫等上尓、依有大鳥之恠天卜求尓、隣國乃兵革之事可在止卜申利、又肥後國尓地震風水乃有天、舍宅悉仆顛利、人民多流亡多利、如此之比古來未聞止、故老等毛申止言上多利、然間尓、陸奧國又異常奈留地震之言上多利、自餘國々毛、又頗有件止言上多利、傳聞、彼新羅人波我日本國止久岐世時與利相敵美來多利、而今人來境内天、奪取調物利天、無懼沮之氣、量其意况尓、兵寇之萠自此而生加、我朝久無軍旅久專忘警多利、兵亂之事尤可愼恐、然我日本朝波所謂神明之國奈利、神明之助護利賜波、何乃兵寇加可近來岐、况掛毛畏岐皇大神波、我朝乃大祖止御座天、食國乃天下乎照賜比護賜利、然則他國異類乃加侮致亂倍岐事乎、何曾聞食天、驚賜比拒却介賜波須在牟、故是以王從五位下弘道王、中臣雅樂少允從六位上大中臣朝臣冬名等乎差使天、禮代乃大幣帛遠、忌部神祇少祐從六位下齋部宿祢伯江加弱肩尓太襁取懸天、持齋令捧持天奉出給布、此状乎平介久聞食天、假令時世乃禍亂止之天、上件寇賊之事在倍岐物奈利止毛、掛毛畏支皇大神國内乃諸神達乎毛唱導岐賜比天、未發向之前尓沮拒排却賜倍、若賊謀已熟天兵船必來倍久在波、境内尓入賜須天之、逐還漂沒女賜比天、我朝乃神國止畏憚禮來禮留故實乎澆多之失比賜布奈、自此之外尓、假令止之天、夷俘乃造謀叛亂之事、中國乃刀兵賊難之事、又水旱風雨之事、疫癘飢饉之事尓至万天尓、國家乃大禍、百姓乃深憂止毛可在良牟乎波、皆悉未然之外尓拂却鎖滅之賜天、天下无躁驚久、國内平安尓鎭護利救助賜比皇御孫命乃御體乎、常磐堅磐尓與天地日月共尓、夜護晝護尓護幸倍矜奉給倍止、恐美恐美毛申賜久止申、

貞觀十一年十二月十七日庚子、去夏、新羅海賊掠奪貢綿、又有大鳥、集大宰府廳事并門樓兵庫上、神祇官陰陽寮言、當有隣境兵寇、肥後國風水、陸奧國地震、損傷廨舍、沒溺黎元、是日、敕命五畿七道諸國、班幣境内諸神、豫防後害、

貞觀十一年十二月廿三日丙午、地震、

貞觀十一年十二月廿五日戊申、授陸奧國五位上勳九等苅田嶺神從四位下、上野國正五位下赤城神、伊賀保神竝正五位上、從五位上甲波宿祢神、近江國從五位上新川神竝正五位下、美濃國正六位上金神從五位下、敕令五畿七道諸國、限以三日、轉讀金剛般若經、謝地震風水之災、厭隣兵窺隙之寇焉、

貞觀十一年十二月廿九日壬子、遣使者於石淸水神社奉幣、告文曰、天皇我詔旨尓坐、掛畏岐石淸水乃皇大神乃廣前尓、恐美恐美毛申給止申止申久、去六月以來、大宰府度々言上良久、新羅賊舟二艘、筑前國那珂郡乃荒津尓到來天、豐前國貢調船乃絹綿乎掠奪天逃退太利、又廳樓兵庫等上尓、依有大鳥之恠天、卜求尓、隣國乃兵革之事可在止卜申利、又肥後國尓地震風水乃在天、舍宅悉仆顛利、人民多流亡太利、如此之比古來未聞止、故老等毛申止言上太利、然間尓陸奧國又異常奈留地震之言上太利、目餘國々毛又頗有件止言上多利、傳聞、彼新羅人波我日本朝止久岐世時與利相敵比來多、而今入來境内天、奪取調物利无懼沮之氣、量其意况尓、兵寇之萠自此而生加、我朝久無軍旅天專忘警多、兵亂之事尤可愼恐、然我日本朝波所謂神明之國奈利、神明之護賜波、何乃兵寇加可近來岐、况掛毛畏岐皇大神波、我朝乃大祖止御座天、食國乃天下乎護賜比助賜布、然則他國異類乃加侮致亂倍岐事乎、何聞食天警賜比拒却介賜須在牟、故是以、從五位下行主殿權助大中臣朝臣國雄乎差使天禮代乃大幣帛乎令捧持天奉出須、此状乎平介久聞食天、假令時世乃禍亂止之天、上件寇賊之事在倍岐物那利止毛、掛畏岐大神、國内乃諸神太知乎唱導岐給比天、未發向之前尓沮拒却賜倍、若賊謀已熟天兵船必來倍久在波、境内尓入給須之天、逐還漂沒米給比、我朝乃神國止畏憚禮來禮留故實乎澆太之失比賜不奈、自此外尓、假令止之天夷俘乃來禮留造謀叛亂之事、中國乃刀兵賊難之事、又水旱風雨之事、疫癘飢饉之事尓至万尓天、國家乃大禍、百姓乃深憂止毛可在良牟乎波、皆悉未然之外尓拂却鎖滅賜天、天下無躁驚久、國内平安尓鎭護利救助賜比、皇御孫命乃御體乎、常磐堅磐尓與天地日月共尓、夜護晝護尓護幸倍矜奉給倍止、恐美恐美毛申賜久止申、

日本三代實録卷第十七

貞觀十二年正月十六日己巳、地震、踏歌之、天皇不御紫震殿、賜宴群臣、諸仗案列、開閤門、宮人踏歌、皆如常儀、日晩賜祿各有差、

貞觀十二年二月十五日丁酉、敕遣從五位下行主殿權助大中臣朝臣國雄、奉幣八幡大菩薩宮、及香椎、宗像大神、甘南神、告文曰、天皇我詔旨尓坐、掛畏攴八幡大菩薩乃廣前尓申賜倍止申久、去年六月以來、大宰府度々言上多良久、新羅賊船二艘、筑前國那珂郡乃荒津尓到來天、豐前國乃貢調船乃絹綿乎掠奪天逃退太利、又廳樓兵庫等上尓依有大鳥之恠天卜求尓、隣國乃兵革之事可在止卜申利、又肥後國尓地震風水乃在天、舍宅悉仆顛利、人民多流亡多利、如此之古來未聞止故老等毛申止言上多利、然間尓陸奧國又異常奈留地震之言上太利、自餘國々毛又頗有件止言上多利、傳聞、彼新羅人波、我日本朝止久支世時與利相敵比來多利、而今入來境内天、奪取調物天、无懼憚之氣、量其意况尓、兵寇之萠自此而生加、我朝久無軍旅天專忘警多利、兵亂之事尤可愼恐、然我日本朝波、所謂神明之國奈利、神明之助護賜波、何乃兵寇加可近來支、况掛毛畏岐大菩薩波、我朝乃顯祖止御座天、食國乃天下護賜比助賜布、然則他國異類乃加侮致亂倍岐事乎、何聞食天驚賜比拒却介賜波須在牟、故是以從五位下行主殿權助大中臣朝臣國雄乎差使天奉出須、此状乎平久聞食天、假令時世乃禍亂止之天、上件寇賊之事在倍岐物那利止毛、掛畏岐大菩薩、國内乃諸神多知乎唱導岐賜比天、未發向之前尓沮拒排却賜倍、若賊謀已熟天兵船必來倍久在波、境内尓入賜須之天逐還漂沒米賜比天、我朝乃神國止畏憚利來禮留故實乎澆多之失比賜布奈、自此之外尓假令止之天、夷俘乃造謀叛亂之事、中國乃盜兵賊難之事、又水旱風雨之事、疫癘飢饉之事尓至万天尓、國家乃大禍、百姓乃深憂止可在良牟乎波、皆悉未然之外尓拂却銷滅之賜天、天下無躁驚久、國内平安尓鎭護利救助賜比、皇御孫命乃御體乎常磐堅磐尓與天地日月共尓夜守晝守尓護幸倍矜奉給倍止、恐美恐美毛申賜久止申、又曰、天皇我詔旨尓坐、掛畏岐香椎乃廣前尓申賜倍止申久、去年六月以來、大宰府度々言上多良久、新羅賊船二艘、筑前國那珂郡乃荒津尓到來天、豐前國乃貢調船乃絹綿乎掠奪天逃退多利、又廳樓兵庫等上尓依有大鳥之恠天卜求尓、隣國乃兵革之事可在止卜申利、又肥後國尓地震風水乃在天、舍宅悉仆顛利、人民多流亡多利、如此之比古來未聞止故老等毛申止言上多利、然間尓陸奧國又異常那留地震之言上多利、自餘國々毛又頗有件止言上多利、傳聞、彼新羅人波、我日本朝止、久岐世時與利相敵比來多利、而今入來境内天奪取調物利天、無懼沮之氣、量其意况尓兵寇之萌自此而生加、我朝久无軍旅天、專忘警多利、兵亂之事尤可愼恐、然我日本朝波所謂神明之國奈利、神明之助護利賜波、何兵寇可可近來岐、况亦彼新羅人乃相敵比來禮利介留事波、掛畏岐御乃威德尓依天降伏訖賜天、若干乃代時乎歴來太利、而今如此尓狎侮氣色乎露出事波、是御乃聞驚岐怒恚利賜倍岐物奈利、故是以、從五位下行主殿權助大中臣朝臣國雄乎差使天、禮代乃太幣帛乎令捧持天奉出須、此状乎平氣久聞食天、假令時世乃禍亂止之天、上件寇賊之事在倍岐物奈利止毛、掛畏岐御、國内乃諸神太知乎唱導岐賜比天、未發向之前尓沮拒排却賜倍、若賊謀已熟天、兵船必來倍久在波、境内尓入賜須之天、逐還漂沒米賜比天、我朝乃神國止畏憚禮來禮留故實乎澆多之失比賜布奈、自此之外尓假令止之天、夷俘乃造謀叛亂之事、中國乃盜兵賊難之事、又水旱風雨之事、疫癘飢饉之事尓至万天尓、國家乃大禍、百姓乃深憂止之可在良牟乎波、皆悉未然之外尓拂却鎖滅之賜天、天下無躁驚久、國内平安尓鎭護利救助賜比、天皇朝廷乎寳位无動久、常磐堅磐尓夜守晝守尓護幸倍矜奉給倍止、恐美恐美毛申賜波久止申、又曰、天皇我詔旨止掛畏岐宗像大神乃廣前尓申賜倍止申、去年六月以來、大宰府度々言上多良久、新羅賊船二艘、筑前國那珂郡乃荒津尓到來天、豐前國乃貢調船乃絹綿乎掠奪天逃退太利、又廳樓兵庫等上尓依有大鳥之恠天卜求尓、隣國乃兵革之事可在止卜申利、又肥後國尓地震風水之在天、舍宅悉仆顛利、人民多流亡多利、如此之比古來未聞止、古老等毛申止言上多利、然間尓、陸奧國又異常那留地震之言上多利、自餘國々毛、又頗有件止言上多利、傳聞、彼新羅人波、我日本朝止久岐世時與利相敵比來多利、而今入來境内天、奪取調物利天、無懼沮之氣、量其意况尓兵寇之萠自此而生加我朝久无軍旅天、專忘警多利、兵亂之事尤可愼恐、然我日本朝波所謂神明之國那利、神明乃助護利賜波、何乃兵寇加可近來岐、亦我皇太神波掛毛畏岐大帶日姫乃、彼新羅人乎降伏賜時尓、相共加力倍賜天、我朝乎救賜比守賜奈利、而今如此尓狎侮氣色乎露出事乎波、是皇太神乃聞驚岐怒恚利賜倍岐物奈利、故是以、從五位下行主殿權助大中臣朝臣國雄乎差近天、禮代乃大幣帛乎令捧持天奉出給布、此状乎平介久聞食天、假令時世乃禍亂止之天、上件寇賊之事在倍岐物奈利止毛、掛畏皇大神、國内乃諸神太知遠唱導岐賜比天、未發向之前尓沮拒排却賜倍、若賊謀已熟天、兵船必來倍久在波、境内尓入賜波須之天、逐還漂沒米賜比天、我朝乃神國止憚良禮來禮留故實乎澆多之失賜布奈、自此之外尓假令止之天、夷俘乃造謀叛亂之事、中國乃盜兵賊難之事、又水旱風雨之事、疫癘飢饉之事尓至万天尓國家乃大禍、百姓乃深憂止之可在良牟遠波、皆悉未然之外尓拂却銷滅之賜天、天下无躁驚久國内平安尓鎭護利救助賜比、天皇朝廷乎寳位无動、常磐堅磐尓夜守晝守尓護幸倍矜奉給倍止、恐美恐美毛申賜波久止申、又曰、天皇我詔旨止甘南神乃廣前尓申賜倍止申久、去年六月以來、大宰府度々言上多良久、新羅賊船二艘、筑前國那珂郡乃荒津尓到來天、豐前國貢調船乃絹綿乎掠奪逃退多利、又廳樓兵庫等上尓、依有大鳥之恠天卜求尓、隣國乃兵革之事可在止卜申利止言上多利、件事毛思保之熱可比憂歎岐御坐之間尓、又言上多良久、新羅寇賊調兵裝船天、我朝之地乎掠侵尓將來須止、皇神乃託宣在利、又被敍位牟止願太万布止言上多利、依此天、從五位下乃御位記尓禮代乃幣帛乎令副捧天奉出給布、今毛今毛國家乎慇懃尓助守坐天、如此岐災難止在倍岐事乎波、未然尓警悟志排鎭坐天、彌髙彌廣尓榮餝利崇奉牟止申給止宣布天皇我詔旨乎申、又遣使於諸山陵、告可禦新羅寇賊之状、參議正四位下行皇太后宮大夫藤原朝臣良世、從五位上行下野權守紀朝臣有常告深草山陵仁明、參議正四位下行右衞門督兼讃岐權守源朝臣生、右兵庫頭從五位下久賀朝臣三常告田邑山陵文德、參議正四位下行右兵衞督源朝臣勤、侍從從五位下藤原朝臣髙範告楯列山陵神功、告文准八幡大菩薩宮、

貞觀十二年三月七日己未、地震、

日本三代實録卷第十八

貞觀十二年五月六日丁巳、地震、

貞觀十二年六月十三日甲午、先是、大宰府言、肥前國杵嶋郡兵庫震動、皷鳴二聲、决之蓍龜、可警隣兵、是日、敕令筑前、肥前、壹岐、對馬等國嶋、戒愼不虞、又言、所禁新羅人潤淸等卅人、其中七人逃竄、

貞觀十二年十月七日乙酉、地震、

貞觀十二年十一月廿五日癸酉、地震、

日本三代實録卷第十九

貞觀十三年五月十日乙卯、佐渡國司言、兵庫震動、

貞觀十三年五月十六日辛酉、先是、出羽國司言、從三位勳五等大物忌神社在飽海郡山上、巖石壁立、人跡稀到、夏冬戴雪、禿無草木、去四月八日山上有火、燒土石、又有聲如雷、自山所出之河、泥水泛溢、其色靑黑、氣充滿、人不堪聞、死魚多浮、擁塞不流、有兩大、長各十許丈、相連流出、入於海口、小隨者不知其數、縁河苗稼流損者多、或浮濁水、草木而不生、聞于古老、未嘗有如此之異、但弘仁年中山中見火、其後不幾、有事兵仗決之蓍龜、竝云、彼國名神因所祷未賽、又冢墓骸骨汚其山水、由是發怒燒山、致此災異、若不鎭謝、可有兵役、是日下知國宰、賽宿祷、去舊骸、并行鎭謝之法焉、

日本三代實録卷第二十

貞觀十三年七月十日甲寅、地震、

貞觀十三年七月廿五日己巳、地震、

貞觀十三年七月廿九日己夘、山城國綴嘉郡山本鄕山頽裂陷、長廿二丈、廣五丈一尺、深八尺、底廣四丈八尺、相去七丈、山少堆起、草木无變動、時人疑陷地入地中、更堆起成山歟、

貞觀十三年八月七日辛巳、地震、

貞觀十三年八月十七日辛卯、地震、

貞觀十三年九月甲戌朔、二日乙亥、地震、

貞觀十三年九月廿八日辛丑、地震、是日太皇大后崩、太皇大后、姓藤原氏、諱順子、贈太政大臣正一位冬嗣朝臣之女也、母尚侍贈正二位藤原朝臣美都子、后美姿色、性和厚、甞在大臣家、晨起澡手、有小虹、降亙兩器、卜占者曰、至貴之祥、其慶不可言焉、仁明天皇儲貳之日、聘以入宮、寵遇隆篤、生文德天皇、天長十年仁明天皇踐祚之初、授從四位下、承和十一年加從三位、嘉祥三年四月甲子、文德天皇即位、是日、尊爲皇太夫人、齋衡元年爲皇太后、天安二年八月乙夘、文德天皇崩、后哀慟柴毀、後遂落彩爲尼、請東大寺戒壇諸僧於五條宮、受大乘戒、屈延暦寺座主圓仁、受菩薩戒、崩葬山城國宇治郡後山階山陵、后貞固天、禮則脩、母儀之範、求古少比、深信釋教、建立精舍、額曰安祥寺、資財田園、株給甚多、年分度僧、修大乘道焉、

貞觀十三年十一月廿二日甲午、雷、地震、大鳥一集于神泉乾臨殿東鵄尾上、

貞觀十三年十一月廿九日辛丑晦、地震、大於建禮門前、

日本三代實録卷第廿一

貞觀十四年正月十四日乙酉、大極殿齋講畢、僧綱引名僧、奉參内裏、論義如常、施被而罷、石見國廳事壇三處自開陷、一處深七尺、徑二尺、一處深五尺、徑二尺、一處深七尺、徑一尺五寸、烏噬拔内竪傳點籌木、

貞觀十四年正月廿二日癸巳、地震、

貞觀十四年三月廿七日丁酉、地震、

貞觀十四年六月十六日乙卯、地震、

貞觀十四年六月廿四日癸亥、地震、除目十三人、

貞觀十四年六月廿九日戊辰、地震、

日本三代實録卷第廿二

貞觀十四年七月廿七日乙未、雷雨、地震、

貞觀十四年九月戊辰朔、地震、

貞觀十四年九月卅日丁酉、地震、大於建禮門前、大納言兼右近衞大將藤原朝臣常行抗表云々、拔臣爲大納言、伏願聽臣退讓之請、優詔不許、

貞觀十四年十月二日己亥、夜地震、

貞觀十四年十一月十七日癸未、地震、婦陸奧國柴田郡人刑部國主賣、敍位二階、免戸内租、表於門閭、詔、大和因幡兩國、當年田租收不四得六段、以夏旱魃、秋風水、苗稼連損也、

貞觀十四年十一月廿三日己丑、地震、婦武藏國橘樹郡人巨勢朝臣屎子敍位二階、免戸内租、表於門閭、

貞觀十四年十一月廿八日甲午、地震、

貞觀十四年十一月廿九日乙未、天南有聲、如雷、授丹波國從四位下出雲神從四位上、從五位下阿當護神從五位上、正六位上奄我神從五位下、阿波國正六位上伊比良神、船盡比神竝從五位下、

貞觀十四年十二月丁酉朔、三日己亥、地震、

日本三代實録卷第廿三

貞觀十五年正月廿日丙戌、地震、從四位下源朝臣貞子卒、

貞觀十五年二月丙申朔、二日丁酉、釋奠如常、是日地震、

貞觀十五年二月十八日癸丑、地震、

貞觀十五年三月十六日庚辰、地震、紫震殿東南隅虹見、

貞觀十五年四月十四日戊申、地大震動、

貞觀十五年四月十八日壬子、地震、

貞觀十五年四月廿四日戊午、地震、

貞觀十五年五月甲子朔、地震、

貞觀十五年五月十一日甲戌、地震、

日本三代實録卷第廿四

貞觀十五年六月甲午朔、十四日丁未、地震、

貞觀十五年九月十三日乙亥、地震、

貞觀十五年十月廿九日庚申、地震、

日本三代實録卷第廿五

貞觀十六年二月十四日甲辰、地震、十五日乙巳欲修魂鎭祭而十二日皇太后宮犬死今日内裏犬産神祇官卜云園韓神今年春秋不祠仍成祟

貞觀十六年三月十六日乙亥、地震、

貞觀十六年三月廿一日庚戌、地震、

貞觀十六年三月廿五日甲申、地震、

貞觀十六年夏四月己丑朔、地震、天皇不御紫震殿、於宜陽殿西廂賜飮侍臣、敕左右近衞府、賜擧音樂、賜祿有差、

貞觀十六年閏四月十八日丙子、地震、

貞觀十六年閏四月廿三日辛巳、地震、

貞觀十六年五月戊子朔、四日辛卯、地震、

貞觀十六年六月廿一日丁丑、地震、

日本三代實録卷第廿六

貞觀十六年秋七月丁亥朔、二日戊子、地震、大宰府言、薩摩國從四位上開聞神山頂、有火自燒、煙薫滿天、灰沙如雨、震動之聲聞百餘里、近社百姓震恐矢精、求之蓍龜、神願封戸、及汚穢神社、仍成此祟、敕奉封二十戸、授伯耆國正六位上天乃佐奈神從五位下、

貞觀十六年七月廿九日乙夘、大宰府言、去三月四日夜、雷霆發響、通宵震動、遲明天氣陰蒙、晝暗如夜、于時雨沙、色如聚墨、終日不止、積地之厚、或處五寸、或處可一寸餘、比及昏暮、沙變成雨、禾稼得之皆致枯損、河水和沙、更爲盧濁、魚鼈死者無數、人民有得食死魚者、或死或病、

貞觀十六年九月十七日壬寅、地震、

貞觀十六年十一月十三日戊戌、地震、

貞觀十六年十二月廿九日癸未、授常陸國正五位上勳七等薩都神從四位下、從五位下天之白羽神、天之速玉神竝從五位上、河内國正六位上掃部神、佐渡國正六位上花村神竝從五位下、是日、詔以權律師法橋上人位興照爲少僧都、權律師法橋上人位宗叡爲權少僧都、傳燈大法師位平恩、傳燈大法師位眞然、傳燈大法師位圓宗竝爲律師、傳燈大法師位長朗、傳燈大法師位平智、傳燈大法師位豐榮、傳燈大法師位延壽竝爲權律師、酉時、地大震動、

日本三代實録卷第廿七

貞觀十七年二月十二日丙寅、地震、

貞觀十七年二月十八日申壬、地震、

貞觀十七年二月廿九日癸未晦、地震、大於建禮門前、

貞觀十七年三月九日壬辰、地震、

貞觀十七年三月十四日丁酉、地震、

貞觀十七年六月十日辛酉、地震、

貞觀十七年七月十三日癸巳、地震、

貞觀十七年八月十日十日庚申、地震、

貞觀十七年八月十六日丙寅、地震、

日本三代實録卷第廿八

貞觀十八年四月十五日壬戌、諸衞解嚴、是日、綾綺殿震動、

貞觀十八年五月十四日庚寅、未刻地震、

貞觀十八年五月十五日辛夘、夘時地震、

貞觀十八年五月廿一日丁酉、未時地震、

日本三代實録卷第廿九

貞觀十八年六月十八日癸亥、晨旦霧降、申時雨雹、酉時地震、无品久子内親王薨云々、帝不視事三日、

貞觀十八年七月七日壬午、興福寺塔、自寅時震動、至干九日不止、

貞觀十八年七月十八日癸巳、雷雨、是日、大安寺塔震動、

貞觀十八年七月廿八日癸夘、夜地震、

貞觀十八年十一月九日壬午、地震、近江國言、採進大極殿材木九千八百餘村、百姓運輸、無人綱領、請三宮及諸封家庸租米、各遣使於大津院受之、太政官處分、依請、

日本三代實録卷第三十

元慶元年三月十一日壬子、以存問渤海客使正六位上行少外記大春日朝臣安名、前讃岐掾正八位下占部連月雄、爲兼領客使、辰漏上四刻、地大震、

日本三代實録卷第卅一

元慶元年五月十三日癸丑、地震、

日本三代實録卷第卅二

元慶元年七月十四日癸丑、申時地震、酉時雷電激動、雲雨晦合、

元慶元年十月十七日甲申、地大震、

元慶元年十月十八日乙酉、地震、式部少輔從五位下菅原朝臣道眞爲文章博士、式部少輔如元、參議大宰權帥從三位在原朝臣行平爲治部卿、從四位上行右京大夫兼美濃守源朝臣覺爲宮内卿、美濃守如元、云々、治部卿四品兼行上野太守惟恆親王爲彈正尹、上野太守如元、宮内卿正四位下兼行相模守源朝臣冷爲右兵衞督、相模守如故、云々、

日本三代實録卷第卅三

元慶二年二月廿九日乙未、地震、

元慶二年三月九日乙巳、地震、是日、分遣使者、奉幣馬於賀茂御祖別雷、松尾、石淸水、稻荷、住吉、平野、大原野、梅宮、及班幣五畿七道諸名神、賽舊祷也、告文曰、天皇我詔旨止、掛畏岐平野大神乃廣前尓恐美恐美毛申賜倍止申久、去秋御躰不豫尓御座之、去八月十九日尓祈申之久、御躰平安尓護助奉賜比、寳位無動久御坐賜波、禮代大幣尓御馬牽副天奉で无止祈申之毛驗久平安尓護助奉賜倍利、因茲、今所祈申乃大幣帛尓御馬令牽副天、參議正四位下行左大辨兼左近衞中將近江權守源朝臣舒乎差使弖奉出須、此状乎平乎聞食天、天皇朝廷乎今毛今毛常磐堅磐尓護幸倍奉賜比天下平安尓五穀豐登之米賜倍止恐美恐美毛申賜波久止申、自餘社告文竝准此、

日本三代實録卷第卅四

元慶二年七月四日丁酉、地震、廣瀨龍田祭如常、

元慶二年七月十一日甲辰、夜地震、

元慶二年七月廿五日戊午、地震、

元慶二年九月七日己亥、有鳥、集肥後國八代郡倉上、又宇土郡正六位上蒲治比□神社前河水變赤如血、縁邊山野草木彫枯、宛如嚴冬、神祇官陰陽寮卜筮云、彼國風水火疾可成災、故神明示恠、

元慶二年九月廿九日辛酉、夜地震、是日、關東諸國地大震裂、相模武藏特爲尤甚、其後五六日、振動未止、公私屋舍、一無全者、或地窪陷、往還不通、百姓壓死、不可勝記、

元慶二年十月九日辛未、地震、

日本三代實録卷第卅五

元慶三年三月七日丁酉、地震、停太上天皇女御從二位藤原朝臣多美子、從四位上嘉子女王、從四位上兼子女王、忠子女王、正四位下平朝臣寬子、從四位上源朝臣濟子、從四位下源朝臣嚴嘲子、藤原朝臣賴子、正五位下源朝臣子、藤原朝臣佳珠子、源朝臣宣子十一人季料月俸、縁太上天皇敕也、

元慶三年三月八日戊戌、地震、

元慶三年三月廿二日壬子、午一剋、地大震動、四剋亦震、

元慶三年三月廿九日癸未晦、地震、

元慶三年四月二日辛酉、停梅宮祭、是夜地震、貞觀十二年九月十五日、配置新羅人五人於武藏國、至是、國司言、其中二人逃去、不知在所、仍太政官下符左右京五畿七道諸國搜索、

元慶三年四月七日丙寅、式部兵部二省奏擬階短册、雨殺滂沱、仍停常儀、庶人伴善男沒官田墾田三町二段五十歩、在山城國葛野郡上林鄕、永施入天安寺、夜地震、

元慶三年五月十五日甲辰、地震、前長門守從五位下宗嶽朝臣木村等、進同姓絶戸左京十二烟右京四烟、下知民部省、

日本三代實録卷第卅六

元慶三年六月十六日乙亥、地震、

元慶三年七月十九日丁未、地震、

元慶三年八月二日癸未、地震、

元慶三年八月十四日辛未、地震、

元慶三年十月十四日庚午、地大震、

元慶三年十月廿七日丁未、出雲國言、今月十四日地震動境内神社佛閣官舍及百姓居廬、或顛倒、或傾損傷者衆、其後、迄于廿二日、晝一二度夜三四度、微微震動猶未休止、

元慶三年十一月四日己未、隱岐國言上、兵庫震動、

日本三代實録卷第卅七

元慶四年二月十一日乙未、卯時、天東空中有聲、一聲而止、

元慶四年二月廿四日戊申、地震、

元慶四年二月廿八日壬子、地震、先是、隱岐國言、兵庫振動、經三日後、庫中皷自鳴、陰陽寮占曰、遠方兵賊、起自北方、是日、太政官符下因幡・伯耆・出雲・隱伎等國、愼令嚴防護非常、

元慶四年四月二日乙酉、地大震、

元慶四年四月五日戊子、地震、

元慶四年四月十日癸巳、地震、

元慶四年五月庚寅朔、五日戊午、端午之節、天皇御武德殿、觀四府騎射及親王已下五位已上貢馬、是日、地震、

日本三代實録卷第卅八

元慶四年七月十七日己巳、地震、散事正四位下源朝臣貞姫卒、嵯峨太上天皇之女也、

元慶四年冬十月辛巳朔、天皇不御紫宸殿、於宜陽殿西廂、賜侍臣酒、夜地震、

元慶四年十月二日壬午、地亦震、

元慶四年十月三日癸未、地震、

元慶四年十月十四日甲午、地大震、授上野國正五位下、若伊賀保神正五位上、

元慶四年十月廿七日丁未、出雲國言、今月十四日、地大震動、境内神社、佛寺官舍及百姓廬舍、或転倒或傾倚、損傷者衆、其後迄于廿二日、晝一二度、夜三四度、微々振動、猶未休止、二十七日丁未、免攝津國河辺郡人從八位下川原公福貞、无位川原公福繼、有馬郡人无位川原公于被、河辺郡人千世從八位下川原公夏吉、大初位下河原公有利等五戸課徭、福貞等自言、宣化天皇第二皇子火焔親王、是、川原公・爲奈眞人等之祖、謹檢天長九年十二月十五日詔書□稱、夫王氏者、王号乃止於五世、資恩不過六世、典制斯在、沿來浸久、今諸王等、以天河末流、還少液派、若木下枝、早虧栄払、乃抗章表、殊祈優恤、乃抗章表、殊祈優恤、凡所稱引、抑且可探、朕情在推惠、事尚德音、是以推校古今、聴其所請、宜七世以下、計數至于五世、課役□除、其既賜姓者、不論先後、一依王蔭、計世容之、亦同此例者、猪奈眞人菅雄・川原公淸水等、頼詔旨、貞觀五年閏六月十九日、被免課徭、福貞等未蒙恩奨、望請同被□除、許之、

元慶四年十一月廿五日乙亥、先是、太上天皇聖體不豫、是日、遷自棲霞觀、御圓覺寺、詔授左大臣源朝臣融家令正六位上伴宿祢枝雄從五位下、棲霞觀者、左大臣山庄也、故有此賞也、圓覺寺者、右大臣粟田山賞也、是夜地震、

元慶四年十二月四日癸未、天皇御紫宸殿、喚公卿及百官於殿庭、策拜右大臣正二位藤原朝臣基經、爲太政大臣、公卿百寮拜舞而罷、策命曰、天皇我詔旨良万止敕御命乎親王諸王百官人等天下公民衆聞食止宣、右大臣正二位藤原基經朝臣波朕之親舅奈利、忠貞心乎持ﾃ御世御世與天下政乎相安奈々比助奉事母久奈奴、又朕未及初載之時與、輔導崇護供奉禮留所母安利、因茲掛畏太上天皇乃詔命乎持天攝政乃職尓事與佐之治賜倍利、朕我食國乎平久波安久天照之治聞食須故波此大臣之力奈利、而所帶官波、攝政乃職尓不相當止、頃年參加利大坐都、今掛畏太上天皇詔旨尓毛、職波貴天官波賤天也波久年乎歴倍支、太政官乃其人止波最此卿乎可謂止敕御命母安利支、掛畏支御命乃任仁上給治給牟止、去春夏間與仰給大坐、而大臣乃懇尓可志許末利辭讓申仁依天、今末天仁延來禮利、今畏支本御意早果行倍支物奈利止仰給不御命母安利、故是以太政大臣官尓上給比治給久止敕、但攝政之職波、今母彌益々尓勤奉仕禮止敕御命乎衆聞食止宣、是日、詔曰、頃者太上天皇聖躬乖豫、德沼驚定水之波、仁山動愁雲之色、朕以菲虚、恭承洪緒、禮敬於六宗、祷冥護於三寳、而精誠未達、感激猶遲、思憑肆之恩、更致延祚之慶、可大赦天下、自元慶四年十二月四日昧爽以前、大辟以下、罪无輕重、已發覺、未發覺、已結正、未結正、繋囚見徒、私鑄錢、八虐、強竊二盜、常赦所不免者、咸皆赦除、且夫仁風一扇、焉有偏枯、惠澤普施、實宜滂沛、仍須未得解由之徒、不論僧俗、同皆放免、若赤心之不虚、庶皇天之可動、是日、申二刻、太上天皇崩於圓覺寺、時春秋卅一、天皇風儀甚美、端儼如神、性寬明仁恕、穩和慈順、非因顧問、不輙發言、擧動之際、必遵禮度、好讀書傳、潛思釋教、鷹犬漁獵之娯、未嘗留意、疊々焉有人君之量惟矣、外祖父太政大臣忠仁公當朝攝政、樞機整密、國家安寧、天皇恭己仰成、默握憲綱而已、忠仁公薨、天皇躬親政事、率由恭約、後太政大臣昭宣公自大納言遷右大臣、助理万機、努在濟益、吏稱其職、人賴其慶、朝廷无事、内外肅然、故後之談前事者、莫不思貞觀之政焉、大納言伴善男息右衞門佐中庸行火、燒應天門、及事發覺、罪至大逆、相連其父、然善男不肯承伏、臣下或以爲罪有可擬、天皇執持刑理終不寬暇、善男父子、及他相坐者數人、皆從配流焉、仁者必勇、蓋是之謂、曁乎朝堂院災、大極殿并東西髙樓三面門廊等、俄然燼一時消落、善非之應、見議於良吏、然而栢梁之災、龍華之火、漢皇魏主、未必爲損德矣、于時、僧正眞雅法師、自降誕之初、侍護聖躬、奏建佛寺、額曰貞觀、凡厥用度、惣經官家、制餝甫就、設斎供養、天皇命王公百寮行事、眞雅遷化、復有僧正宗叡法師、入唐求法、受得眞言、奉勸天皇、結香火之因、自遜皇位、御淸和院、歸念苦空、發心菩提、朝夕之膳、菜蔬在御、妍状豐姿、不賜顏色、私寵引、自斯而斷、遂御山庄、落飾入道、是時、僧正宗叡侍焉、山庄即是圓覺寺、天皇寄事頭陀、意切經行、便欲歴覽名山佛、於是始自山城國貞觀寺、至于大和國東大寺、香山・神野・比蘇・龍門・大瀧・攝津國勝尾山諸有名之處、經廻禮佛、或處留住、踰旬乃去、自勝尾山、歸於山城國海印寺、俄而入丹波國水尾山、定爲終焉之地、自後不御酒酢鹽、隔二三日、一進斎飯、六時苦修、焦毀如削、斷除業累、禪念逾劇、恆厭此身、欲不御膳而捨之、至夫沙門修練之所難行、緇徒精進者之爲髙迹、雖尊居極而盡踏之矣、寢疾大漸、命近侍僧等、誦金剛輪陀羅尼、正向西方、結跏趺坐、手作定印而崩、震儀不動、儼漸若生、念珠猶懸、在於御手、梓宮御棺、其制同輿、以聖躬坐崩、遂不頽臥也、遺詔火葬於中野、不起山陵、使百官及諸國、不擧哀素服、亦勿任縁葬之諸司、喪事所須、惣從省約、此夜、地大震動、五六過乃止、

元慶四年十二月六日乙丑、子時地大震動、自夜迄旦十六度震、大極殿西北隅竪壇長石八間破裂、宮城垣墻、京師廬舍頽損者往々甚衆矣、

元慶四年十二月七日丙戌、陰陽寮奏言、地震之徴、合愼兵賊飢疫、下知大和・伊賀・伊勢等國、造行宮、以伊勢斎内親王可出宮歸京也、左右檢非違使、於左衞門府南門、出詔以前獄繋囚左百六人、右九十四人、惣二百人、一時放却、賜錢各卅文、是日、太政官頒下詔書於文武百官及五畿内七道諸國、左右檢非違使、於左衞門府南門、出詔以前獄繋囚左百六人、着駄八十一人、未着駄廿五人、右九十四人、着駄七十九人、未着駄十五人、惣二百人、一時放却、賜錢各卅文、是日、太政官頒下詔書於文武百官及五畿内七道諸國、今月四日詔書曰、可大赦天下、元慶四年十二月四日昧爽以前、大辟罪無輕重、已發覺・未發覺・已結正・未結正、繋囚見徒、私鑄錢・八虐・強竊二盜・常赦不免者、咸皆赦除、且未得解由之徒、不論僧俗、同皆放免者、今須准承和・天安之例、已言上・未言上、原其身犯、不得拘責、但未言上者、後司造會赦帳、前後共署、限内言上、一如貞觀四年四月十五日格、是夜、酉四剋、奉葬太上天皇於山城國愛宕郡上粟田山、奉置御骸於水尾山上、帝素服、太政大臣及殿上近臣、淸和院上下諸人、皆縞素、百官不須、依遺詔也、是夜、自戌至子、地二震動、

元慶四年十二月八日丁亥、自辰至丑、其間地四震、

元慶四年十二月九日戊子、夜地震二度、

元慶四年十二月十日己丑、太上天皇崩御後初七、分遣使者於七ヶ寺、修轉念功德、從四位下行左中辨兼木工頭藤原朝臣春景・内藏充一人、向粟田寺、賚佛布施名香一斤・細屯綿一連、僧布施調綿二百屯、勘解由長官從四位下兼行式部大輔橘朝臣廣相・内藏助一人、向圓覚寺、右近衞少將正五位下兼行播磨權介平朝臣正範内藏充一人、向常寂寺、正四位下行右近衞中將源朝臣直・内藏屬一人、向禪林寺、正四位下行内藏頭和気朝臣彜範・寮史生一人、向貞觀寺、右兵衞權佐從五位下藤原朝臣敏行・内藏屬一人、向觀空寺、從五位上行左兵衞佐源朝臣湛・内藏屬一人、向水尾山寺、佛僧□物、竝同粟田寺、先皇遺詔、不欲費官物、故、用内藏寮綿、則修此事、是日、地惣五震、

元慶四年十二月十一日庚寅、停月次神今食祭、以太上天皇崩日近也、諸衞解嚴、召歸監護左右馬兵庫等遣使、解三關之警固、内舍人正七位下藤原朝臣髙階向伊勢、内舍人正七位下藤原朝臣良生向近江、内舍人正八位下藤原朝臣淸範向美濃、竝賚敕符木契、馳到關門、合符解固、竝給左右馬寮馬、於圓覺寺、延僧五十口、始自今日、晝讀法華經、夜誦光明眞言、辨官行事、用度所須、用大藏省物、太上天皇崩後九日、爲薫修之終焉、是日、地數度震動、

元慶四年十二月十二日辛卯、固近江關使散位從五位上藤原朝臣有蔭、開關使内舍人正七位下藤原朝臣良生等賚木契復命、是夜、戌一剋、天皇釈除素服、御皀衣、近臣亦着皀衣、子一剋、地大震、寅四剋小震、

元慶四年十二月十三日壬辰、地震、

元慶四年十二月十四日癸巳、地震、

元慶四年十二月十七日丙申、地震、固美濃關使散位從五位上藤原朝臣諸房、開關使内舍人正八位下藤原朝臣淸範等賚木契復命、

元慶四年十二月十八日丁酉、地震、

元慶四年十二月十九日戊戌、先是、自太上天皇崩、公卿於仗下聽辨官政、是日、就太政官候廳、謂外記廳也、聽常政、戌時、天有聲二度、地亦震動、

元慶四年十二月廿一日庚子、遣右近衞少將藤原朝臣淸經、就太政大臣琵琶第、賚墨敕、諭旨曰、敕、太政大臣省表悉之云々、宜敬乃職、用叶朕懷、一如前詔、莫復請焉、於常寧殿、始佛名懺悔、限三日訖、戌一剋、空中有聲、丑時地震、

元慶四年十二月廿二日辛丑、辰時地大震、二動而止、

元慶四年十二月廿三日壬寅、地震、

元慶四年十二月廿四日癸卯、地震、

元慶四年十二月廿五日甲辰、地震、

元慶四年十二月廿九日戊申、地震、

日本三代實録卷第卅九

元慶五年正月六日乙卯、敕曰、豈先帝託六尺之孤、寄四海之命之本情乎、三讓雖髙、万機多端、宜屈獨善之心、俯諧百官之聽、是日、无品慧子内親王薨、不任縁葬諸司、以喪家之辭也、内親王者、文德天皇之女、母從五位上藤原朝臣是雄之女也、酉時、地震

元慶五年正月十一日庚申、地震、

元慶五年正月十二日辛酉、地震、

元慶五年正月十四日癸亥、地震、大極殿斎講畢、停引名僧論議之儀、

元慶五年正月十六日乙丑、地震、

元慶五年二月三日辛巳、地震、是日、於建禮門前修大祓、

元慶五年二月廿三日辛丑、地震、備後國司言、此國依格、割公廨十分之一、爲國儲料、充四度使雜掌等粮、常苦不足、過用他色、放還成煩、望請、四箇年之間、割十分之二、以爲國儲、詔聽之、

元慶五年四月三日庚辰、地震、山城國愛宕郡八條野尻里空閑地五段、敕充圓覺寺、

元慶五年四月四日辛巳、地震、廣瀨龍田祭、阿波國那賀郡人從七位上椋部夏影・從八位上椋部吉麻呂・從八位下椋部安成、并白丁十九人、副本姓曾祢連、

元慶五年五月十三日庚申、地震、敕遣左衞門少志從六位下紀朝臣貞城・府生正七位下穴太曰佐門繼、右衞門府生從七位上善友朝臣益友、從八位下阿刀連良繩・左右火長十人、追捕海賊、

元慶五年六月廿五日辛丑、地震、

日本三代實録卷第四十

元慶五年九月十九日甲子、地震、

元慶五年九月廿日乙丑、亦震、

元慶五年九月廿一日丙寅、二度震、

元慶五年十月三日戊寅、相模國言、國分寺金色藥師丈六像一躰、挾侍菩薩像二躰、元慶三年九月廿九日、遭地震、皆悉摧破、其後失火燒損、望請改造、以修御願、又依太政官去貞觀十五年七月廿八日符、以漢河寺、爲國分尼寺、詔并許之、

元慶五年十二月六日庚辰、夜地震、

元慶五年十二月八日壬午、地震、夜有如狼聲、吠於太政官曹司廳、

日本三代實録卷第四十一

元慶六年三月廿四日丙寅、地震、

日本三代實録卷第四十二

元慶六年六月十九日庚寅、地震、

元慶六年九月四日癸酉、地震、

元慶六年十一月十六日甲申、春日祭如常、卯時雷電、寅剋地震、

元慶六年十二月十七日乙卯、子時暴風雨、至丑天南雷電、地中有聲、

日本三代實録卷第四十三

元慶七年六月三日丁酉、地震、

元慶七年六月廿八日壬戌、地震、

日本三代實録卷第四十四

元慶七年十月廿九日壬戌、地震、敕、令能登國、禁伐羽咋郡福良泊山木、渤海客着北陸道岸之時、必造還舶於此山、任民伐採、或煩無材、故豫禁伐大木、勿妨民業、

日本三代實録卷第四十五

元慶八年四月十四日甲辰、大風雨、亥時地震有聲、月在房宿、

日本三代實録卷第四十六

元慶八年六月廿九日戊午晦、地震、大祓於朱雀門前、

元慶八年八月己丑朔、辰時、天西有聲、如雷一度、天皇御紫宸殿視事、太政大臣已下參議已上侍焉、

元慶八年九月廿九日丙戌、任官、出羽國司言、今年六月廿六日、秋田城雷雨晦冥、雨石鏃廿三枚、七月二日、飽海郡海濱、雨石類鏃、其鋒皆向南、陰陽寮占云、彼國之憂、應在兵賊疾疫、先是、國忌齋會布施、依式充用官家功德分封物、是日、敕、自今以後、停用彼封物、以官庫物充之、

元慶八年十一月六日癸亥、夜地震、

日本三代實録卷第四十七

仁和元年二月十六日壬寅、地震、加賀國加賀郡彌勒寺預于定額、

仁和元年三月十五日庚午、式部省言、式云、諸國博士・醫師者、奉試及第并其道博士等、竝共擧申爲受業、自餘爲非業、又云、諸國非業博士醫師、以四年爲秩限、但出羽・大宰管内諸國、五年爲限、又云、諸國博士醫師受業非業兩色、毎年三月一日、移送民部省、今案、件文、受業非業、才用不同、六年四年、秩限各異、而補任不辨其由、籤符隨無其状、今或國有省稱非業、移民部省、號爲受業、歴及六年、至于有所司之勘、出本國止見任、徴俸料、愁訴之日、更下宣旨、數年之後、令滿遺歴、如斯之累、誠在無文、望請、上件受業之徒、補任解文、姓名之下、擧各本業、明注其生、任符之面、隨被注載、非業之人、自如恆例、然則、國司更无疑殆、公政將有議者、敕從之、以散位從五位下上毛野朝臣茂陰爲大監物、從五位下橘朝臣代繼爲大和介、主殿頭從五位上藤原朝臣扶繩爲因幡介、主殿頭如故、是日、公卿於左仗頭、定修仁王會行事之人、地震、

仁和元年五月廿六日庚戌、地震、

日本三代實録卷第四十八

仁和元年七月十九日辛丑、地震、近江國檢非違使權主典前犬上郡大領從七位上犬上春吉、向太政官、愁訴權醫師犬上郡郡老少初位下神人氏嶽、奸盜官物、於是、遣少判事從六位上藤原朝臣棟景・少屬從七位上讃岐朝臣勝雄等、推問其事、

仁和元年九月十三日甲午、酉時地震、

仁和元年九月十四日乙未、卯時地震、造幕四條料、紺十四疋六尺・緋十四疋六尺・緋絲一・生絲二四兩、造幔四條料、黄十六疋、賜大學寮、先是、式部省修解稱、大學頭從五位上兼守右少辨藤原朝臣佐世言曰、令云、凡學生公私有禮事、令觀儀式、又承和十二年宣旨云、車駕行幸之日、官人引文章生等陪從、然則、朝堂之儀、公私之禮、節會宴享之日、巡狩遊獵之時、必須率學生縱觀陪從、而寮本無幕幔、臨時多闕、常成煩、諸司之例、申請二條、當寮四百之生徒、非兩幕之可容、望請、四條以爲儲備、太政官處分、依請焉、

仁和元年十月九日庚申、先是、大宰府言上、管肥前國、自六月□雨不降、七月十一日、國司奉幣諸神、延僧轉經、十三日夜、陰雲晦合、聞如雨聲、遲明見雨粉土屑砂、交下境内、水陸田苗稼、草木枝葉、皆悉焦枯、俄然降雨、洗去塵砂、枯苗更正、薩摩國言、同月十二日夜、晦冥衆星不見、砂石如雨、檢之故實、頴娃郡正四位下開聞明神、發怒之時、有如此事、國宰潔齋奉幣、雨砂乃止、八月十一日、震聲如雷、燒炎甚熾、雨砂滿地、晝而猶夜、十二日、自辰至子雷電、砂降未止、砂石積地、或處一尺已下、或處五六寸已上、田野埋□、人民騒動、至是、神祇官卜云、粉土之恠、明春彼國、當有災疫、陰陽寮占云、府邊東南之神、當遷去於隣國、由是、蚕麻穀稼、有致損耗、是以、下知府司、令彼兩國、奉幣部内衆神、以祈冥助焉、

仁和元年十一月廿一日辛丑、園韓神祭、是日、敕遣散位從六位上大中臣朝臣罕雄、判官一人、主典一人、造伊勢大神宮、據式、廿年一度改作、去貞觀十一年修造、其後十八年于茲矣、去六月廿一日、出羽國秋田城中及飽海郡神宮寺西濱、雨石鏃、陰陽寮言、當有凶狄陰謀兵亂之事、神祇官言、彼國飽海郡大物忌神・月山神、田川郡由豆佐乃賣神、倶成此恠、祟在不敬、敕、令國宰恭祀諸神、兼愼警固、

仁和元年十二月廿日庚午、天皇御建禮門、班荷前幣諸山陵墓、如常儀、巳時、天東有聲、如髙樓壞落、夜分地震、有聲如雷、三代實録卷四十八仁和元年十二月廿一日丁未免除伊勢・備前兩國百姓去年庸、以供大嘗、當年事多費也、其卜食郡、免田租、諸家神寺封戸庸物、充正税穀焉、

日本三代實録卷第四十九

仁和二年三月廿一日庚子、地震、

仁和二年四月十三日壬戌、地震、

仁和二年五月廿六日甲辰、降雨、天東南有聲、如雷、是日、山城國石淸水八幡大菩薩宮自鳴、如撃鼓聲、南樓鳴、如風波相激成聲、經數剋而不停、神祇官卜云、大菩薩心有所願、陰陽寮占云、可警兵事、

仁和二年六月十五日癸亥、地大震、

仁和二年八月四日庚戌、敕、令安房・上總・下總等國重警不虞、先是、安房國言上、去五月廿四日夕、有黑雲、自南海群起、其中現電光、雷鳴地震、通夜不止、廿六日曉雷電風雨、巳時天色晴朗、砂石粉土、遍滿地上、山野田園、无所不降、或處厚二三寸、或處僅蔽地、稼苗草木、皆悉凋枯、馬牛食黏粉草死斃甚多、陰陽寮占云、鬼氣御靈、忿怒成祟、彼國可愼疫癘之患、又國東南、將有兵賊之亂、由是、預令戒嚴、河内國大縣・澁河兩郡官田十町八十六歩、給内記要劇料、攝津國嶋上・嶋下・豐島・河邊・武庫・兎原・八部・能勢八箇郡官田四十七町一段百廿二歩、給主計寮要劇并番上料、山城國乙訓・愛宕・紀伊三個郡官田卅五町二段百廿九歩、給勘解由使要劇并番上料、

仁和二年九月十一日丙戌、奉伊勢神宮例幣之使、是日可初、去七日有犬斃穢、因停止、亦不廢務、午時地震、自亥至子、有大鈴聲、當左仗上、鳴於空中、寅時亦鳴焉、

日本三代實録卷第五十

仁和三年五月廿日癸巳、式部省奏諸國銓擬郡司擬文、天皇不御前殿、右大臣奉敕、於宜陽殿西廂、令從五位下守左少辨兼行式部少丞藤原朝臣佐世讀其擬文、大臣點定更奏、先是、出羽守從五位下坂上大宿祢茂樹上言、國府在出羽郡井口地、即是、去延暦年中陸奧守從五位上小野朝臣岑守、據大將軍從三位坂上大宿祢田村麻呂論奏、所建也、去嘉祥三年、地大震動、形勢變改、既成窪泥、加之、海水漲移、迫府六里所、大川崩壞、去隍一町餘、兩端受害、無力堤塞、堙落之期、在於旦暮、望請、遷建最上郡大山鄕保寳士野、據其險固、避彼危殆者、太政大臣・右大臣・中納言兼左衞門督源朝臣能有・參議左大辨兼行勘解由長官文章博士橘朝臣廣相、於左仗頭、召民部大輔惟良宿祢髙尚・大膳大夫小野朝臣春風・左京亮藤原朝臣髙松等、問彼國遷國府之利害、所言參差、同異難定、更召伊豫守藤原朝臣保則、以髙尚等詞問之、保則言、國司所請、非无理致、保則・髙尚等、元任彼國、應知土地之形勢故召問之、太政官因國宰解状、討覈事情曰、避水遷府之議、雖得其宜、去中出外之謀、未見其便、何者、最上郡地、在國南邊、有山而隔、自河而通、夏水泛舟、纔有運漕之利、寒風結凍、曾无向路之期、況復秋田雄勝城、相去已遙、烽候不接、又擧納秋饗、國司上下、必有分頭入部、率衆赴城、若沿水而往、泝水而還者、徴發之煩、更倍於尋常、遞送之費、將加於黎庶、晏然无事之時、縱能兼濟、警急不虞之日、何得衆施、以此論之、南遷之事難可聽許、須擇舊府近側髙敞之地、閑月遷造、不妨農務、用其舊材、勿勞新採、官帳之數、不得增減、敕、宜依官議、早令行之、

仁和三年五月廿九日壬寅晦、地震、

仁和三年七月壬申朔二日癸酉、夜地震、

三年七月六日丁丑、虹降東宮、其尾達天、入内藏寮是日、綾綺・仁壽兩殿之間、獲白龜一、放神泉苑、是夜、地震、

仁和三年七月卅日辛丑、申時、地大震動、經歴數剋震猶不止、天皇出仁壽殿、御紫宸殿南庭、命大藏省、立七丈幄二、爲御在所、諸司倉屋及東西京廬舍、往往顛覆、壓殺者衆、或有失神頓死者、亥時又震三度、五畿内七道諸國、同日大震、官舍多損、海潮漲陸、溺死者不可勝計、其中攝津國尤甚、夜中東西有聲、如雷者二、

仁和三年八月壬寅朔、晝夜地震二度、

仁和三年八月二日癸卯、晝地震三度、

仁和三年八月四日乙巳、地震五度、是日、達智門上有氣、如煙非煙、如虹非虹、飛上屬天、或人見之、皆曰、是羽蟻也、時人云、古今未有如此之異、陰陽寮占曰、當有大風洪水失火等之災焉、

仁和三年八月五日丙午、晝地震五度、夜大震、京師人民、出自廬舍、居于衢路、是日、敕、元慶寺僧一人、毎年請興福寺維摩會聽衆、立爲恆例、

仁和三年八月六日丁未、停釋奠之禮、去月卅日、木工寮將領秦千本、檢校修造職院、驚恐地震、失神而死、供祭所司觸此穢也、

仁和三年八月七日戊申、未時地震、散位從四位上文室朝臣卷雄卒、卷雄者、右京人、中納言從三位綿麻呂之第九子也、先祖本姓文室眞人、中間爲三諸朝臣、至于綿麻呂、大同四年、賜文室眞人也、卷雄、幼有勇力、不好讀書、便習弓馬、尤善騎射、文德天皇、爲儲弍之日、卷雄爲帶刀舍人、天皇登極之後、仁壽三年春、爲相模掾、未幾遷爲右兵衞少尉、俄轉大尉、天安元年、遷播磨大掾、貞觀元年、授從五位下、三年除主殿權助、四年遷爲左衞門佐、八年遷爲左近衞權少將兼伊豫介、明年春加從五位上、頃之改權少將、爲少將、數年爲美濃守、少將如故、十五年敍正五位下、十八年春進從四位下、是年冬十二月、自左近衞少將、爲伊豫權守、元慶二年、遷備前守、三年爵至從四位上、六年二月、爲因幡權守、後月遷相模守、先後不之任、卷雄、奏請被罷相模守、任男一人外吏、詔依請、以男房典、爲近江少掾、卷雄、身體輕捷、甚有意氣、嘗戲騰躍、脚踏駕車牛額、超越立於車後、及爲少將、白晝有狐、走東宮屋上、卷雄奔登、拔剱斬之、凡其驍勇過人、皆此之類也、又直侍仗下、日夜不出、宿衞之勤、當時无雙、卒時年七十八、

仁和三年八月九日庚戌、地震、

仁和三年八月十三日甲寅、地震、有鷺二、集豐樂院南門鵄尾上、

仁和三年八月十四日乙卯、子時地震、

仁和三年八月十六日丁巳、寅時地震、

仁和三年八月廿二日癸亥、太政大臣從一位臣藤原朝臣基經・左大臣正二位臣源朝臣融・右大臣從二位兼行左近衞大將臣源朝臣多・大納言正三位兼行右近衞大將太皇太后宮大夫臣藤原朝臣良世・中納言從三位兼行左衞門督臣源朝臣能有・中納言從三位兼行民部卿臣藤原朝臣山陰・參議從三位行右兵衞督臣源朝臣冷・參議正四位下行左兵衞督臣源朝臣光・參議正四位下行播磨守臣源朝臣直・參議正四位下行右衞門督兼美濃權守臣藤原朝臣諸葛・參議正四位下行皇太后宮大夫臣藤原朝臣國經・參議正四位下行左近衞中將兼近江權守臣藤原朝臣有實・參議正四位下行陸奧出羽按察使臣源朝臣是忠・參議左大辨從四位上兼行勘解由長官文章博士臣橘朝臣廣相等、上表請立皇太子曰、臣基經等言、乾分七耀、仰前星以騰荒、坤載重溟、俯少海而導澤、是以、上嗣揚和、承之道克昌、元良開基、守器之方相屬、故知、百王御辨、千帝膺圖、莫不建儲贊庸、置貳經治、伏惟、皇帝陛下、誕敷玄化、啓廻紫宸、代太上之憂勤、副群下之欣載、日愼一日、雖休万方以寧、四稔行及、然猶久虧大本、未立元儲、靑宮寂寥、黔首翹望、伏望、憲章稽古建震坊、昭宣天序鍾慶於龍樓、崇明國貞、德於鷄戟、臣等、不勝之至、謹奉表以聞、以内藏權頭從四位下良岑朝臣晨直爲内藏頭、散位從五位下良峰朝臣時實爲掃部頭、從五位下源朝臣漑爲攝津權介、從五位下行山城介橘朝臣髙庭爲石見守、從四位下行内藏頭和氣朝臣彜範爲伊豫守、從四位下行伊豫守藤原朝臣保則爲大宰大貳、掃部頭從五位下藤原朝臣興範爲筑前守、是夜、子時地震、

仁和三年八月廿三日甲子、未時地震、

仁和三年八月廿四日乙丑、丑時地震、寅時又震、

日本の地震史料
日本三代實録